**Samandráttur av avgerðum
tiknar av Skatta- og avgjaldskærunevndini
22. mars 2006**

**Avgerð frá 22.03.2006, mál nr. 05-02-21-49**- Ferðastuðul

Kærarin søkti um ferðastuðul og metti ferðaleiðina millum heim og arbeiðsstað at verða 45 km hvønn vegin. Toll- og Skattstova Føroya broytti uppgerð hansara soleiðis, at stuðul varð latin við grundarlag í eini ferðaleið á 40 km hvønn vegin. Toll- og Skattstova Føroya vísti á, at ferðastuðulin varð grundaður á vanligu ferðaleiðina millum bústað og arbeiðsstað, og at ásetingarnar í álmanakkanum verða brúktar. Kommunala Skattakærunevndin og Skatta- og avgjaldskærunevndin staðfestu avgerðina hjá Toll- og Skattstovu Føroya.

**Avgerð frá 22.03.2006, mál nr. 05-02-21-50**
- Inntøka uttanum skattskipanina
- Skattalógin § 25

Toll- og Skattstova Føroya hevði hækkað inntøkuna hjá kæraranum við inntøku, sum áhugafelag hevði goldið honum uttanum skattaskipanina. Kærarin gjørdi galdandi, at hann ikki visti, at peningurin ikki var skattaður. Kommunal Skattakærunevnd og Skatta- og avgjaldskærunevndin staðfestu avgerðina hjá Toll- og Skattstovu Føroya.

**Avgerð frá 22.03.2006, mál nr. 05-03-33-10**
- Skrásetingargjald av bili í samband við flyting til Føroya

Kært varð um, at skrásetingargjald varð kravt í samband við at kærarin flutti til Føroyar, og í hesum sambandi innflutti brúkt akfar. Skatta- og avgjaldskærunevndin staðfesti avgerðina hjá Akstovuni.

**Avgerð frá 22.03.2006, mál nr. 05-03-31-38**
- Likvidatiónsbúgv - skráseting í mvg-skránni
- Meirvirðisgjaldslógin § 3

Kært varð um, at Toll- og Skattstovan hevði strikað mvg. skráseting av einum felag og ikki vildi skráseta tað av nýggjum í samband við likvidatiónsviðgerð. Skatta- og avgjaldskærunevndin staðfesti avgerðina hjá Toll- og Skattstovuni.

**Avgerð frá 22.03.2006, mál nr. 05-02-21-46**
- Rentustuðul
- Lóg um stuðul til rentuútreiðslur av lánum § 2

Kærarin tók lán í 2000 og fekk játtað rentustuðul til lánið. Hann rindaði meira inn á lánið enn upprunaliga avtalað, og í 2005 fekk hann útgoldið kr. 70.000 av láninum. Hann søkti ikki um rentustuðul í hesum sambandi, tí hann metti ikki, at talan var um hækking av láninum, men um afturgjalding av tí upphædd, sum var goldin ov nógv inn á lánið. Toll- og Skattstova Føroya støðgaði rentustuðulinum, tí hon kundi ikki vita, um lánið var farið til eitt stuðulsloyvt endamál. Kommunal Skattakærunevnd og Skatta- og avgjaldskærunevndin staðfestu avgerðina hjá Toll- og Skattstovu Føroya.